ඊසාන දිග බෙංගාල බොක්ක මුහුදු ප්‍රදේශයේ පැවති පීඩන අවපාතය මේ වනවිට ගැඹුරු පීඩන අවපාතයක් බවට වර්ධනය වී පවතින අතර, අද එය සුළි කුණාටුවක් දක්වා වර්ධනය වීමට නියමිතයි.පසුව ඉදිරි පැය 24 තුල එය චන්ඩ සුළි කුණාටුවක් වී අනිද්දා දිනයේදී බටහිර බෙංගාල වෙරළ වෙත ගමන් කිරීමට නියමිතයි.යාස් ලෙස නම් කෙරුණු මෙම චන්ඩමාරුතය ඉන්දියාවේ ඔඩීෂා සහ බටහිර බෙංගාල ප්‍රාන්තවලට විශාල හානියක් සිදුකරනු ඇතැයි අපේක්ෂිතයි.ඉන්දීය කාලගුණ විද්‍යා අංශ ප්‍රකාශ කළේ පැයට කිලෝමීටර් 155 ත් 185 ත් අතර වේගයක් සහිත චන්ඩමාරුතය අනිද්දා සවස් කාලයේදී ඉන්දීය වෙරළ තීරයෙන් ඇතුළු වනු ඇති බවයි.එහිදී ඇතිවිය හැකි ආපදා තත්ත්වයන්ට මුහුණදීමට ජාතික ආපදා ප්‍රතිචාර බලකාය මෙන්ම යුද හමුදාව සහ වෙරළාරක්ෂකයන් ද සීරුවෙන් තබා තිබෙනවා.